Իրականում ուսանողների պահանջներն իրենց մեջ բավականաչափ էներգիա ունեին՝ իշխանություններին ստիպելու վերանայել օրինագիծը: Հնարավոր է՝ բողոքի նախաձեռնությունն ավելի արդյունավետ լիներ, եթե ուսանողներն ի սկզբանե բանակում ծառայելու հարցում առաջադրեին արդարության գաղափարը: Նրանք պարզապես կարող էին պայման դնել, որ ծառայելու կգնան միայն այն դեպքում, երբ ծառայության մեջ ընդգրկվեն բոլոր «խուսափողները»: Չէ՞ որ հենց վերջիններիս մեղքով են իրենք զրկվում տարկետումներից, եւ տուժում է բուհերում իրենց ուսումը: Հարցի այդպիսի դրվածքի դեպքում շարժումը ձեռք կբերեր իրական քաղաքական ուժ, եւ իշխանությունները կհայտնվեին բավական բարդ իրավիճակում, քանի որ իրենք էլ նոր օրենքը հիմնավորում են նրանով, թե պայքարում են բանակային ծառայությունից խույս տվողների դեմ: